หุ้นไทยรีบาวด์บ้าง ยังเสี่ยงปัญหายุโรป
โดย...พงศ์ภัทร สิริพิพัฒน์
26 ก.ค. 2555

โดย...พงศ์ภัทร สิริพิพัฒน์
ทิศทางตลาดหุ้นไทยสัปดาห์ที่ผ่านมาทำจุดสูงสุดที่บริเวณ 1,220-1,230 จุด ก่อนมีช่วงอ่อนตัวลงต่อเนื่อง โดยประเด็นเรื่องกรีซและสเปนกลับมาเป็นปัจจัยกดดันตลาด 
ทิศทางในสัปดาห์นี้คาดว่าตลาดจะมีช่วงรีบาวด์สั้นได้ โดยแนวต้านที่จะชะลอการรีบาวด์อยู่ที่ 1,195 จุด และ 1,205 จุด โดยปัจจัยที่ตลาดจับตาคือผลการประชุม FED คืนวันที่ 31 ก.ค.1 ส.ค. แม้ว่าเราจะคาดว่าจะยังไม่มีการทำ QE ในการประชุมครั้งนี้ แต่เชื่อว่าตลาดจะมีการเก็งกำไรก่อนรู้ผลการประชุมและเชื่อว่าเฟดจะแสดงท่าทีที่แข็งกร้าวในการเตรียมพร้อมออกมาตรการ โดยช่วงเวลาดังกล่าวจะมีปัจจัยบวกรออยู่จากการประชุม ECB ในวันที่ 2 ส.ค. ที่ตลาดเริ่มคาดการณ์ว่า ECB อาจจะลดดอกเบี้ยอีกครั้ง แต่ในเบื้องต้นคาดว่าตลาดหุ้นจะมีแรงซื้อสั้นๆ ก่อนรู้ผลประชุมปลายสัปดาห์หน้า 
ทางด้าน ECB เอวัล โนวอตนี สมาชิก ECB ประเมินว่ามีเหตุผลที่จะสนับสนุนให้กองทุน ESM ได้ใบอนุญาตธนาคาร ซึ่งการได้รับใบอนุญาตธนาคารจะทำให้ ESM สามารถปล่อยกู้ให้กับประเทศที่มีปัญหาได้สะดวกขึ้น ซึ่งถึงว่าเป็นปัจจัยบวกต่อตลาดหุ้น แต่อย่างไรก็ตาม กว่า ESM จะทำงานได้ต้องใช้เวลาอีกนาน เนื่องจากการดำเนินการของกองทุนยังคงติดอยู่ที่ศาลรัฐธรรมนูญเยอรมนีที่จะมีคำตัดสินว่ารัฐบาลเยอรมนีสามารถใส่เงินให้กับ ESM ได้หรือไม่ในวันที่ 12 ก.ย.นี้ 
แม้ว่าในระยะสั้นเราจะคาดว่าตลาดสามารถรีบาวด์ได้ แต่ประเด็นเรื่องกรีซและสเปนคาดว่าจะยังคงเป็นปัจจัยที่กดดันตลาดต่อในระยะกลางได้มากพอควร และการแก้ไขปัญหายังต้องใช้ระยะเวลา ประเด็นของสเปนในที่สุดแล้วมีโอกาสที่สเปนอาจต้องเข้าขอความช่วยเหลืออย่างเต็มรูปแบบเช่นเดียวกับกรีซ เนื่องจากในการประมาณการก่อนหน้านี้สเปนต้องการเงินในครึ่งปีหลังเพียง 2.7 หมื่นล้านยูโร แต่ในตอนนี้มีการประมาณการใหม่เพิ่มขึ้นเป็น 5 หมื่นล้านยูโร ซึ่งเป็นผลมาจากการลดยอดขาดดุลงบประมาณลงให้ได้ตามที่ตกลงไว้กับ EU ประมาณ 1 หมื่นล้านยูโร และรัฐบาลกลางสเปนต้องให้เงินช่วยเหลือแคว้นต่างๆ อีก 1.2 หมื่นล้านยูโร รวมเป็น 5 หมื่นล้านยูโร 
นอกจากนี้ ในวันจันทร์หน้าสเปนจะมียอดครบกำหนดชำระเงิน 1.28 หมื่นล้านยูโร และในวันที่ 29 และ 31 ต.ค. จะมียอดเงินที่จะครบกำหนดไถ่ถอนรวมกันประมาณ 2 หมื่นล้านยูโร ถึงแม้ว่าสเปนจะสามารถระดมทุนในการออกพันธบัตรได้ แต่หากอัตราผลตอบแทนอยู่ในระดับสูงจะส่งผลต่อการแก้ปัญหาในระยะยาว โดยอัตราผลตอบแทนพันธบัตรสเปนในตอนนี้อยู่ในระดับสูงปรับตัวสูงขึ้นต่อเนื่อง อัตราผลตอบแทนพันธบัตรสเปน 10 ปี ขึ้นไปสูงถึง 7.6% ซึ่งสูงกว่าระดับที่มีนัยสำคัญที่ 7% โดยประเด็นเรื่องสเปนยังคงต้องใช้เวลาในการแก้ไข ไม่สามารถแก้ไขได้อย่างรวดเร็ว เช่นเดียวกับกรีซที่ผลการเยือนกรีซของคณะเจ้าหนี้ สรุปว่ากรีซไม่สามารถชำระหนี้ได้และจะต้องปรับโครงสร้างหนี้ใหม่ เพื่อลดหนี้ ซึ่งในแนวทางนี้เจ้าหนี้ก็ไม่เห็นด้วย ทำให้ยังคงมีความเสี่ยงสูงที่กรีซจะผิดนัดชำระหนี้ได้
กลยุทธ์การลงทุน แนะนำให้ซื้อเก็งกำไรสั้นๆ รอขายที่แนวต้าน ที่ 1,180 หลังสัปดาห์ก่อนแนะนำให้ขายทำกำไรที่ 1,220-1,230 จุด เนื่องจากคาดว่าตลาดมีโอกาสรีบาวด์สั้นๆ โดยมีแนวต้านที่ 1,195 และ 1,205 ซึ่งความเสี่ยงยังคงมาจากกรีซที่พร้อมผิดนัดชำระหนี้และสเปนที่มีโอกาสขอความช่วยเหลือเต็มรูปแบบ ส่วนปัจจัยที่หนุนจะอยู่ที่การเก็งกำไร ก่อนการประชุม FED และ ECB ในปลายสัปดาห์หน้า